《渔郎》
宋代·董嗣杲

儒者困章句，负抱希圣贤。
披缁谈虚空，要悟西方禅。
仙人说金谈，飞步学长年。
三者亦何心，不过寿所传。
争如打鱼人，心契太古前。
万事绝无想，生计归小船。
晴逐白鸥去，夜傍黄芦眠。
青莎纫短衣，备在风雨先。
得鱼不上岸，博酒不博钱。
相牵醉妻儿，短笛吹空烟。
桃源共楚泽，枉为时所怜。
行路苦信脚，负载多赪肩。
夕阳下西山，水云渺无边。
我欲从之游，浩歌乐其天。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。